b"\n_START_ARTICLE_\nCerklje na Gorenjskem\n_START_SECTION_\nNOB in \xc4\x8das druge svetovne vojne\n_START_PARAGRAPH_\nV kraju je bila ves \xc4\x8das vojne nem\xc5\xa1ka oro\xc5\xbeni\xc5\xa1ka postaja. Maja 1944 je bila v Cerkljah ustanovljena ena prvih in najmo\xc4\x8dnej\xc5\xa1ih postojank gorenjskega domobranstva. Dne 4. oktobra 1944 so partizani brez ve\xc4\x8djega uspeha napadli domobransko postojanko. Med drugo svetovno vojno je padlo ali bilo \xc5\xbertev fa\xc5\xa1isti\xc4\x8dnega nasilja 82 prebivalcev Cerkelj in okolice.\n_START_SECTION_\nZnamenitosti\n_START_PARAGRAPH_\nVa\xc5\xa1ki lipovec (Tilia cordata) raste na vzhodni strani Cerkelj v smeri proti P\xc5\xa1eni\xc4\x8dni polici. Drevo je enakomerno ra\xc5\xa1\xc4\x8deno. V vi\xc5\xa1ini 3 m se razveji v tri vrhove. Ju\xc5\xbeno od drevesa stoji ku\xc5\xbeno znamenje, postavljeno leta 1645.\n_START_SECTION_\nIzvor krajevnega imena\n_START_PARAGRAPH_\nKrajevno ime je nastalo iz Cerk\xd1\x8avl'jane, mno\xc5\xbeinskega prebivalskega imena izpeljanega iz c\xc3\xaar\xd1\x8cky v pomenu cerkev. Ime torej prvotno pomeni prebivalci na cerkvenem ozemlju ali prebivalci naselja s cerkvijo. V arhivskih zapisih se omenja leta 1147 Sancta Maria,  1239 Ecclesia sancte Marie in Cirkelach in 1271 Zirchlach. Staro ime za Cerklje na Gorenjskem je tudi Trnovlje."